Jean Alesi je upokojeni dirkač Formule 1, tako francoskih, kot tudi sicilijanskih korenin. V Formuli 1 je zamenjal mnogo moštev, Tyrrell, Benetton, Sauber, Prost, Jordan, toda najbolj je ostal v spominu gledalcem Formule 1 v kombinezonu Ferrarija, še posebej je bil priljubljen med tifosi, italijanskimi navijači Ferrarija. S Ferrarijem je tudi dosegel edino zmago v svoji karieri na Veliki nagradi Kanade v sezoni 1995. Po upokojitvi v Formuli 1 po sezoni 2001 je do sezone 2006 dokaj uspešno dirkal še v nemški seriji DTM, kjer je dvakrat končal na petem mestu v prvenstvu in zmagal na štirih dirkah.